**Rajecký cross triatlon 2015**

Krásna príroda rajeckej doliny v okolí rybníka Košiare, skvelá atmosféra a športové zápolenie, toto všetko a ešte viac prinesie **Rajecký cross triatlon 2015**. Srdečne vás pozývame prísť si zašportovať alebo sa pozrieť na výborné výkony vo vode, na bicykli a v behu. Celá akcia sa uskutoční už 30.5.2015 so štartom o 11:00 a na krásne súboje určite nebude núdza, takže si to rozhodne nenechajte ujsť, či už ako priamy účastník alebo divák.

Aj tento rok nás čaká neľahká, ale krásna trať začínajúca v miestnom rybníku Košiare. Plavci v hlavnej kategórii musia odplávať v cca 15°C vode 1km, dorastenci a hobby pretekári 500m. Pokračovaním bude 21, resp. 10,5km krosová trať na horských bicykloch a preteky zakončíme behom okolo rybníka v dĺžke 6, resp. 3km. Keďže sú preteky zároveň aj súčasťou Slovenského pohára v kros triatlone, na ich priebeh bude dohliadať Slovenská triatlonová únia na čele s hlavným rozhodcom M. Hraškom a technickým delegátom A. Hrúzovou. Neváhajte a ešte dnes sa prihláste na [www.rajeckymaraton.sk](http://www.rajeckymaraton.sk), kde nájdete aj všetky potrebné informácie. Čaká na vás hneď niekoľko kategórií - Dorastenci a Dorastenky, Juniori a Juniorky, Muži, Veteráni muži, Ženy a Veteránky Ženy, pričom Slovenský pohár sa týka mužov, žien a veteránskych kategórií. V deň pretekov bude možné zapožičať si na mieste podujatia aj neoprén.
Tešíme sa na vašu účasť. Nestihli ste natrénovať a cítite rezervy? Nevadí, je tu pre vás hobby disciplína, kde si zo všetkého ukrojíte polovicu. A ak sa napríklad nesprávate vo vode ako ryba, potom oslovte kamarátov a vyskladajte štafetu, aj takúto kategóriu a ešte omnoho viac si pre vás pripravil Maratón klub Rajec. Vidíme sa na štarte!